
VÁROSI RENDŐRKAPITÁNY

ELŐTERJESZTÉS

(a Képviselő-testület 2009. március 25-i ülésére)

TÁRGY: 
BESZÁMOLÓ A KÖZREND, KÖZBIZTONSÁG 2008. ÉVI HELYZETÉRŐL

(A beszámolót az előterjesztéshez csatolt dokumentum tartalmazza.)

Kiskőrös, 2009. március 12.

Arató László sk.

r. alezredes, rendőrségi tanácsos

kapitányságvezető

HATÁROZAT-TERVEZET

Kiskőrös Város Képviselő-testülete a Városi Rendőrkapitánynak a közrend, közbiztonság 2008. évi helyzetéről szóló beszámolóját elfogadja.

Tisztelt Képviselő Testület!

Kiskőrös város közbiztonságának előző évi helyzetéről szóló, a Képviselő-testület előtt megtartott beszámoló óta eltelt időben a kitűzött célkitűzéseket megfelelő szinten sikerült teljesítenünk.


Az ismertté vált bűncselekmények száma Kiskőrös város területén a 2007. évhez viszonyítva 7,9 %-al csökkent. Ezzel párhuzamosan a vagyonelleni bűncselekmények aránya is 317-ről 284-re csökkent, valamint a közlekedési bűncselekmények is 116-ról 92-re.

A város vonzáskörzetében a tavalyi évben befejezett emberölés, annak kísérlete, valamint pénzintézet, vagy közintézmény sérelmére elkövetett rablás nem történt.


A célok elérése érdekében a bűncselekmények megelőzését, illetve a közlekedési morál javítását a rendőri állomány, a társadalmi- és civil szerveződések bevonásával végezte.


Szintén kiemelt feladat volt az elmúlt évben a tanyákon, külterületen élők biztonságának javítása, melynek érdekében a tanyaprogram keretein belül az Önkormányzattal és a civil szerveződésekkel a munkát megkezdtük.

Kiskőrös Város Önkormányzatával a város közbiztonsága javítása érdekében az együttműködés eredményesnek mondható.


A családon belüli erőszak visszaszorítása kiemelt feladat volt a tavalyi évben. A törvény által biztosított jogosítványokkal a rendőrség minden olyan esetben élt, amikor ez szükségesnek bizonyult. A családon belüli erőszak visszaszorítása komplex társadalmi feladat, ez az összefogás a más illetékes hatóságokkal 2008. évben jól működött.

BEVEZETÉS


A Kiskőrösi Rendőrkapitányság személyi állománya 15 település közrendjét, közbiztonságát biztosítja egy erősen behatárolt anyagi,- technikai feltételek között. Ezek a személyi, anyagi,- és technikai feltételek igaz Kiskőrös városára koncentrálódnak – itt található a kapitányság épülete, székhelye –, de erőinket nagymértékben leköti a további három város és 11 község közbiztonságának közrendjének a biztosítása.

A kapitányság működési területe 1128,57 km2, lakosainak száma 59451 fő. A térségen keresztül 3 db országos két számjegyű főútvonal (52, 53, 54) és 20 egyéb számozású út vezet keresztül. A fő- és mellékútvonalak közúthálózatának hossza meghaladja a 250.000 m-t. Az utak forgalmi viszonyára jellemző, hogy a nagy átmenő kamionforgalom mellett erősen jelen van a lassú jármű és mezőgazdasági vontató is.


Területünkön ipari komplexumok nem épültek, a lakosság jelentős része a mezőgazdasági ágazathoz tartozó szőlő- és gyümölcstermesztésből, illetve e termékek feldolgozásából él jellemzően. A térség az ország legnagyobb tanyás települése közé tartozik, gazdasági épületekkel, présházakkal, pincékkel. 


Kiskőrös város közrendjének közbiztonságának értékelésekor figyelembe kell venni a fent leírt körülményeket.

A Rendőrkapitányság vezetése stabil, egységes, szakmai feladataikat megfelelő színvonalon végzik, a központi és a helyi célkitűzések figyelembe vételével.


Nehézségeket okozott a kapitányságnál a kedvező nyugdíjba vonulás lehetősége miatt nyugdíjba vonultak jelentős számaránya.


Az elmúlt évekhez hasonlóan továbbra is gondot okozott az anyagi- technikai forráshiány, mivel a központilag biztosított keret csak részben volt elegendő a korábban elért eredményeink megtartásához. A legszükségesebb működési feltételek biztosításához jelentős alapítványi, illetve önkormányzati támogatásokat voltunk kénytelenek igényelni. 


A társadalmi szervezetekkel és különböző szerveződésekkel jelentős eredményeket értünk el a bűnmegelőzés területén. Alapítványi segítséggel és egyéb közreműködőkkel beindított drog prevenciós program továbbra is folyamatosan működik, az ezzel kapcsolatos propaganda tevékenység is példás.


A tömegkommunikációval mind a helyi mind az országos médiával, minden területen fenntartottuk az elmúlt évekhez hasonló jó munkakapcsolatunkat. Heti rendszerességgel tartottunk sajtótájékoztatókat.


Ezen rövid bevezetőből is érzékelhető, hogy a kapitányság személyi állományának sokszor megfeszített munkát kell végeznie ahhoz, hogy a korábban megszerzett eredményeit meg tudja tartani, vagy egyes területein még javítani is tudjon, hogy Kiskőrös város közrendjét, közbiztonságát elfogadható szinten fenntartsa.
Bűnügyi munka

Az elmúlt évben az összes ismertté vált bűncselekmények száma a kapitányság illetékességi területén 7,4 %-os csökkenést mutat. Így az illetékességi területünkhöz tartozó 15 településen összesen 1814 bűncselekmény vált ismertté az összes megyei 16.961 bűncselekményhez képest. (Ez közel 9,3 %-os részvételi arányt jelent.)


Kiskőrös város területén 2008. évben 580 bűncselekmény vált ismertté – az előző évi 630-al szemben – ez  7,9 %-os csökkenést eredményezett.

Ki kell emelni, hogy a vagyonelleni bűncselekmények száma 317-ről 284-re csökkent, mely jelentős 10,4 %-os visszaesést jelent.


Kapitányságunk felderítési mutatóját javítani tudtuk 69,0 %-ról 70,3 %-ra, mellyel Bács-Kiskun Megyében a kapitányságok között az első helyen végeztünk.

Kiskőrös város területén 100 lakosra 3,8 bűncselekmény jutott, míg 2007 évben 4,3 bűncselekmény.

Bűncselekmények kriminalisztikai és strukturális megoszlása

Kiskőrös város vonatkozásában az alábbiak szerint alakult:

	Bűncselekmény kategóriák
	2004.
	2005.
	2006.
	2007.
	2008.
	Eltérés 

	Személy elleni bűncselekmények
	15
	24
	11
	20
	25
	+ 25 %

	Közlekedési bűncselekmények
	91
	71
	90
	116
	92
	-20,6 %

	Házasság, család, ifjúság, nemi erkölcs elleni bűncselekmények
	6
	14
	4
	15
	12
	-20 %

	Államig., igazságszolg., közélet tisztasága elleni bűncselekmények
	4
	16
	9
	9
	8
	-11,1%

	Közrendelleni bűncselekmények
	81
	81
	95
	112
	140
	+ 20%

	Gazdasági bűncselekmények
	18
	20
	17
	41
	19
	-53,6%

	Vagyonelleni bűncselekmények
	466
	431
	357
	317
	284
	- 10,4%

	- lopás
	195
	254
	203
	166
	143
	- 13,8 %

	- betöréses lopás
	100
	93 
	76
	52
	49
	- 5,7 %

	- rablás
	4
	0
	1
	0
	3
	+300%

	Összesen:
	681
	657
	597
	761
	580
	+7,9 %



[image: image1.wmf]20

91

6

4

81

18

466

24

71

14

16

81

20

431

11

90

4

9

95

17

357

20

116

15

9

112

41

317

25

92

12

8

140

19

284

0

100

200

300

400

500

2004. Év

2005. Év

2006. Év

2007.Év

2008.Év

Kiskőrös város területén elkövetett 

bűncselekmények megoszlása

Személy elleni

Közlekedési

Házasság, család, ifjúság, nemi erkölcs elleni

Államigazgatás, igazságszolgáltatás, közélet tisztasága elleni

Közrend elleni

Gazdasági

Vagyon elleni



A személy elleni bűncselekmények száma 20-ról 25-re nőtt, melynek többségét továbbra is a testi sértések teszik ki. Ez a 25 %-os növekedés jelentősnek értékelhető.

Ebben a kategóriában a könnyű testi sértés 7-ről 8-ra nőtt, míg a súlyos testi sértések száma 5-ről 8-ra emelkedett.


A testi sértések 2008 évben már főleg közterületen valósultak meg, korábban ezen bűncselekmények főleg vendéglátóhelyeken váltak ismertté.

Az ilyen típusú, személy elleni közvetlen támadással elkövetett bűncselekmények felderítésére és megelőzésére kiemelt figyelmet fordítunk fokozott társadalmi veszélyességükre tekintettel. A múlt évben koncepciózus bűnmegelőzési tevékenységet folytattunk garázdaságok számának visszaszorításának érdekében, melynek része volt a vendéglátóhelyek rendszeres ellenőrzése, továbbá tulajdonosaik fórumszerű tájékoztatása.


Kiskőrös város és vonzáskörzetében az értékelt évben befejezett emberölés bűncselekménye, valamint emberölés kísérletének büntette miatt büntetőeljárást nem indítottunk.


Közlekedési bűncselekmények száma 116-ról 92-re csökkent, ami 20,6 %-os változást jelent. 


Ezen bűncselekmény kategórián belül a járművezetés ittas, vagy bódult állapotba vétsége gyanúja miatt indított eljárások száma 92-ről 72-re esett vissza.

Ebben a kategóriában eljárást folytattunk még közúti baleset okozása, közúti veszélyeztetés, közúti közlekedés biztonsága elleni és vasúti közlekedés biztonsága elleni bűncselekményekben. Ez a csökkenés egészen bizonyosan összefüggésben áll az ittas járművezetőkkel szembeni Zéró tolerancia bevezetésével. 


Házasság-, család,- ifjúság- és nemi erkölcs elleni bűncselekmények vonatkozásában kismértékű csökkenés figyelhető meg. Ezen bűncselekmény kategóriában 2007-ben 15 esetben, míg 2008-ban 12 esetben kellett nyomozás elrendeléséről határoznunk. Ebből 7 esetben kiskorú veszélyeztetése, 5 tartás elmulasztása miatt folyt büntetőeljárás. Pozitívum, hogy erőszakos közösülés bűntette elkövetése miatt nem érkezett bejelentés hatóságunkhoz. 


A csökkenés vélhetően a bűnmegelőzési és családsegítő munka, különös tekintettel a családon belüli erőszak elleni hatékony rendőri fellépés eredménye. 

Megelőzésben nagy szerepet játszik a humán és szociális társszervekkel folytató kutató és ellenőrző tevékenységünk, amelynek fő iránya a gyermekek, az ifjúság és a hátrányos helyzetű családok. 


Közrendelleni bűncselekmények vonatkozásában az évek óta kialakult növekvő tendenciát nem sikerült megállítani, mivel a 2008-as évben 140 esetben rendeltünk el nyomozást a korábbi évi 112-vel szemben. Többségét továbbra is - az előző évekhez hasonlóan – a közokirat-, magánokirat hamisítás, visszaélés okirattal bűncselekmények teszik ki. 

Bár a Kiskőrösi Rendőrkapitányság teljes illetékessége területén 20,2%-os csökkenés mutatható ki garázdaságok vonatkozásában úgy ez Kiskőrös városára nem mondható el.


A múlt évi 17 esetről 23 esetre nőtt az ilyen jellegű jogsértések száma. Vizsgálva a garázdaságok elkövetési körülményeit megállapítható, hogy a vendéglátó helyekről haza felé tartó meggondolatlan fiatalok cselekményei voltak e tekintetben jellemzőek.

2008. évben 10, míg 2007-ben 2 esetben zártunk le eljárást visszaélés kábítószerrel bűntett elkövetése miatt kiskőrösi elkövetési hely megállapításával. Mindez magyarázható a rendszeres és visszatérő szórakozó helyeken tartott ellenőrzésekkel. 


Szeretném kiemelni az ezen a területen sikeres bűnmegelőzési tevékenységünket, melyet a DADA program oktatásával és a drog ellenes propaganda kifejtésével értük el. 

Egyéb bűncselekmény fajták kapcsán a bűnelkövetők magatartásában nem jellemző a kábítószer és kábító hatású anyagok szerepe.

Gazdasági bűncselekmények száma 41-ről 19-re esett vissza.

Itt kell megemlíteni, hogy Kiskőrös városában főleg nem rendőrségi, hanem vám-és pénzügyőrség hatáskörbe tartozó bűncselekmények regisztrálódtak. Nem elhanyagolható azonban a rendőrség határkörében tartozó pénzhamisítások előfordulása. Legtöbbször pénzintézeteknél kerülnek elő hamisított bankjegyek, melyek származási helye az ország bármely pontján lehetnek. Kereskedelemben gazdag vidék lévén azonban talán gyakrabban fordul elő hamisított bankjegy ezen a nagyobb pénzforgalmú területen.

Vagyonelleni bűncselekmények száma 317-ről 284-re csökkent. Ezen belül a lopások és betöréses lopások száma továbbra is meghatározó.
Ezen bűncselekmény kategórián belül a betöréses lopások száma 52-ről 49-re csökkent, míg a lopási cselekmények vonatkozásában is 166-tal szemben 143 esetet regisztrálhattunk. Ebben a bűncselekmény kategóriában kell még megemlíteni a rongálás bűncselekményét, mely 31 esetről 19 esetre (38,7%) esett vissza. Mivel főleg motiválatlan garázda jellegű rongálások voltak a jellemzőek, örömteli azok számának jelentős arányú csökkenése, figyelemmel arra is, hogy a lakosságot nagy mértékben irritáló bűncselekményről van szó.
Rablás bűncselekmény 2007. évben nem történt, míg az előző évben 3 esetben regisztráltunk ilyen bűncselekményt. Sajnos illetékességi területünkön 2008-ban nagy arányú növekedés történt e téren (6-ról 13-ra), az egész illetékességi területünket alapul véve. Jelentős energia ráfordítás mellett kiemelten kezeltük a rablások elkövetőinek felderítését így kapitányság szinten 90,9%-os, Kiskőrös vonatkozásában 66,67%-os felderítési eredményességet tudhatunk magunkénak.
Minősített módon elkövetett, fegyveres rablás bűntett elkövetése nem történt.

Fő feladatunk a 2009. évben a lopások és betöréses lopások felderítési eredményességének növelése, valamint a kármegtérülési mutató javítása.


Tanyás települések hatékony védelme érdekében a tanyaprogram keretein belül az Önkormányzattal és a civil szerveződésekkel a munkát megkezdtük, az a megvalósítás gyakorlati szakaszába került. 2008. évben az Önkormányzattal közösen, az erre a célra kiírt pályázati lehetőségeket kihasználtuk.


A lakásbetörések és besurranásos lopások, illetve gépkocsi feltörések esetében szinte minden esetben személyes iratokat, mobiltelefonokat, készpénzt és arany ékszereket tulajdonítanak el.

Az esetek nagy részében – a médiában történő felhívás ellenére – a megelőzés érdekében a vagyonvédelmi intézkedések a lakosság részéről elmaradtak. Az eltulajdonított tárgyak a gépkocsikban jól látható helyen voltak elhelyezve, sőt az esetek túlnyomó többségében a gépkocsik, illetve lakások nyitott állapotát használták ki az elkövetők. Sajnos legtöbben a legalapvetőbb vagyonvédelmi intézkedéseket sem teszik meg felkínálva értékeiket a tettesek számára. Az évben több olyan bűnmegelőzési akciót hajtottunk végre Kiskőrös városában is melyek tapasztalatai a sértetti közrehatásra utaltak.

Továbbra sem jellemző Kiskőrös területén a zsarolás és önbíráskodás bűncselekmények elkövetése. Mindösszesen évente néhány esetben került sor ezen bűncselekmények miatt nyomozás elrendelésre.

A 2008. évben vagyonelleni bűncselekmények által okozott kár 101.481.000,-Ft, ebből a megtérült kár 8.304.000,-Ft, ami 8,1%-os kármegtérülési mutatót jelent. Ez az arányszám közel azonos a megyei átlaggal.

Kiskőrös városában történt bűncselekmények felderítési eredményessége 69,94 %, mely nagyságrendileg azonos a teljes illetékességi területünkön elért eredménnyel.


Gyakorlatilag a lakosságot talán legjobban érintő lopási bűncselekmények vonatkozásában a megyei átlag feletti felderítési eredményességet tudtuk tartani.

Bűnmegelőzési és ifjúságvédelmi tevékenység

A bűnmegelőzési munka területén a bűnügyi osztályon kettő fő bűnmegelőzési előadó dolgozik, akiknek munkakörébe tartozik a társszervekkel és a médiával való folyamatos kapcsolattartás, az ifjúságvédelemmel és a bűncselekményekkel kapcsolatos prevenciós tevékenység végrehajtása.


A család-, gyermek- és ifjúságvédelemmel foglalkozó intézményekkel napi kapcsolatot tartunk fenn.

A szociális háló, jelző rendszer kiválóan működik városunkban, mely eredményhez nagy mértékben járul hozzá az, hogy az ifjúságvédelmi felelősök bizalommal fordulnak felénk, egyre több – azonnali lépést igénylő – esetben a sikeres intézkedést hátráltató közvetettségtől eltekintve előadóinknak jeleznek először.


A Közrendvédelmi és a Bűnügyi Osztály jelzése alapján a bűnmegelőzési előadók 2008. január 01-től december 31-ig összesen 46 esetben éltek jelzéssel a rendszeresített adatlap megküldésével az illetékes gyermekjóléti szolgálat felé, mivel kiskorú szenvedett, illetve követett el bűncselekményt, vagy családi veszekedésben volt érintett.

A pártfogói felügyelet alá helyezett fiatalok, felnőttek magatartását felügyelő és koordináló hivatásos pártfogókkal havonta tartunk megbeszélést, egyeztetést.

A kábítószerrel kapcsolatos jogsértés, valamint a kiskorúak sérelmére elkövetett szexuális bűncselekményeket az iskolákban történő folyamatos és rendszeres jelenlétünkkel próbáljuk visszaszorítani.


2008. évben a hagyománynak megfelelő időbeosztásban került sor az általános iskolákban a baleset- és bűnmegelőzési előadásokra. Tavasszal és a nyári szünetet megelőző időszakban, valamint ősszel. Főbb témáink között szerepel, az áldozattá válás megelőzése, közlekedési ismeretek, illetve a nyár veszélyeire történő figyelemfelhívás.

Az elmúlt évben 5 alkalommal fogadtuk a helyi óvodák nagycsoportjait, akiknek a rendőrség dolgozóit, munkájukat mutatjuk be életkoruknak megfelelő foglalkozás formájában.


A kábítószer elterjedésének visszaszorításán, valamint a fogyasztás megelőzésén tevékenykedik a kiskőrösi Városi Drogprevenciós Munkacsoport, melynek a megalakulásától tagjai vagyunk. Rajtunk kívül a városunkban működő egészségügyi intézmények képviselői, a helyi oktatási intézmények ifjúságvédelmi felelősei, az állami, társadalmi és civil szervezetek kijelölt képviselői is részt vesznek a havi rendszerességgel tartandó üléseken, ahol a kábítószerekkel kapcsolatos folyamatos információcsere és az ismeretek aktualizálása a téma.


Október  22-én Kiskőrösön a Tesco Hipermarket parkolójában „Bűnmegelőzési” napot tartottunk a Kiskun Autós  Iskola, valamint a helyi Katasztrófavédelmi Hivatal közreműködésével. Az Autós iskola biztonsági öv szimulátort, fordított kerékpárt, csúszós úttesten való közlekedés kipróbálásra alkalmas speciális személygépkocsit biztosított a rendezvényre, valamint KRESZ-lapokat töltetett ki az érdeklődőkkel.
Többféle drog, illetve bűnmegelőzési totót tölthettek ki a fiatalok és idősebbek egyaránt, a legjobb kitöltőket a Tesco által felajánlott ajándékokkal jutalmaztuk. A rendezvényen a helyi média is jelen volt.


A Fogyasztóvédelmi Főfelügyelőség munkatársaival, valamint a Vám és Pénzügyőrség beosztottaival közös akciót szerveztünk, az illetékességi területünkön lévő vendéglátó ipari egységekben és élelmiszerboltjaiban tartottunk ellenőrzést a fiatalkorúak  alkohol és dohányáruval történő kiszolgálással kapcsolatosan.


A betörések, lopások és gépjármű eltulajdonítások, valamint a trükkös lopások megelőzése érdekében az írott és elektronikus médiák útján rendszeres propaganda tevékenységet folytatunk. Ennek során hívjuk fel a figyelmet a betöréseket elősegítő okokra, körülményekre, s javaslatot teszünk a preventív magatartási módokra.


Heti rendszerességgel tájékoztatjuk a helyi sajtót az aktuális bűncselekményekről. A bűnmegelőzési előadók hetente, pénteki napon, a városi televízióban a „Kék hírek” című rendőrségi műsorban beszámolnak a megelőző héten történt bűncselekményekről, ezzel egyidejűleg minden alkalommal bűnmegelőzési és áldozatvédelmi felhívásokat is közzé tesznek.


A vagyon elleni bűncselekmények nagy részénél, a sértettek a minimálisan elvárható szükséges vagyonvédelmi intézkedést és megelőzést sem teszik meg, azaz a gépkocsiban jól látható helyen hagyják a vagyontárgyaikat, illetve a lakások, tanyák ajtaját, ablakait nyitva hagyják, a kerékpárjaikat sem zárják le minden esetben, így könnyítve meg az alkalmi elkövetők dolgát.
Közrendvédelmi munka
A közterületi szolgálat helyzete Kiskőrös városban a 2008. évben a Járőrszolgálati és Körzeti Megbízotti Alosztály létszámának feltöltése eredményeként stabilizálódott.

Napi feladat volt a városban található pénzintézetek és a városközpont visszatérő ellenőrzése.

Az állomány aktívan részt vett a közlekedésrendészeti jellegű helyi feladatok végrehajtásban (iskolaidőszakban a gyalogátkelő-helyek rendszeres biztosítása).


Kiskőrös városban a közterületen teljesített órák száma a létszámhelyzet normalizálódása folytán lényegesen emelkedett.


A rendőri intézkedések és az alkalmazott szankciók ellenére megállapítható, hogy Kiskőrös városban a közlekedési morállal kapcsolatosan a pozitív irányú elmozdulás még nem érte el a megfelelő mértéket, emiatt ez irányú tevékenységünket a jövőben is erősíteni kívánjuk.


Állampolgári bejelentésekre reagálva ellenőrzés alá vontunk szórakozóhelyeket, vendéglátó-ipari egységeket és környéküket, a tapasztalatokról jelzéssel éltünk a Polgármesteri Hivatal illetékes szerve felé.


2008. évben a munkatervi feladatainkkal összhangban kiemelten kezeltük a környezetvédelem és a közterületek tisztaságának témakörét.

A vizsgált időszakban összesen 14 feljelentést tettünk a fenti tárgyba tartozó szabálysértések elkövetése miatt.


Az értékelt időszakban, több rendezvénybiztosításban vettünk részt (állami ünnepeink alkalmából tartott városi megemlékezések, „Kiskőrös Szüret és Szlovák Nemzetiségi Napok”, ”Három Város Kulturális Fesztivál”). Ezen tevékenységet saját és MRFK-tól igényelt erők részvételével hajtottuk végre.


Kiemelt figyelmet fordítunk az idegenforgalmi szempontból frekventált területek (Strandfürdő és Kemping, szállodák) ellenőrzésére.


Kiemelkedő az együttműködés a mezőőri szolgálattal, tanyagondnoki szolgálattal. 2008. évben számos közös ellenőrzést végeztünk a külterületek rendjének biztosítása végett.


A Kiskőrösi Polgárőr Egyesület tagjaival az értékelt időszakban, 53 alkalommal 470 órában teljesítettünk közös szolgálatot, főleg a rendezvénybiztosítások és akciók alkalmával.

Közlekedésrendészeti munka
Kiskőrös belterületén az elmúlt esztendőben 25 személyi sérüléses közlekedési baleset történt. A balesetek száma 2007. évhez képest 8,7 %-kal növekedett. Halálos baleset nem volt, súlyos sérüléssel járó baleset 10, könnyű sérüléses baleset 15 történt a városban.
	Megnevezés
	2006.
	2007.
	     2008.
	Eltérés (%)

	Személyi sérüléssel járó balesetek száma
	41
	23
	25
	8,7 % 

	-Halálos
	4
	1
	0
	-100 %

	-Súlyos
	15
	11
	10
	-10 %

	-Könnyű
	22
	11
	15
	36 %

	-Anyagi káros
	44
	58
	43
	25 %

A balesetek okainak vizsgálatánál megállapítottuk, hogy az okok között vezető helyen található a gyorshajtás, az elsőbbségi jog meg nem adása, az előzési szabályok be nem tartása, és a kanyarodási szabályok megsértése.


A legtöbb balesetet a városban a személygépkocsi vezetők okozták, őket követik a segédmotor kerékpárosok, valamint a kerékpárosok.

Kiskőrösön az egy nyomon haladó járművek egyre több baleset okozói és szenvedői is, lakott területen belül leginkább ki vannak téve a közlekedés veszélyeinek.


A városban továbbra is gondot jelent a megállási és parkolási tilalmak figyelmen kívül hagyása, ezért 2009. évben ennek az ellenőrzésére továbbra is fokozott figyelmet fordítunk, amely szabálysértéseket 2009. február 01-től sokkal szigorúbban szankcionálunk, közigazgatási eljárást indítunk, amelynek büntetési tétele 30.000,-Ft.

Az év folyamán az iskolák környéki gyalogátkelőhelyeken az iskolába érkezések és az iskolából távozások időpontjában rendőri jelenlétet biztosítottunk a gyermekbalesetek megelőzése céljából.


Fokozott figyelmet fordítottunk a motorosok és a segédmotoros-kerékpárosok bukósisak használatára, a kerékpárosok láthatósági mellényének, kerékpárjuk kivilágításnak ellenőrzésére. A személy és tehergépkocsi vezetőknél a biztonsági öv használatát fokozott szigorral követeltük meg, valamint a gyermekbiztonsági rendszer használatát.


Az ittas vezetők kiszűrése érdekében rendszeresen közlekedésrendészeti akciókat szerveztünk és a közúti ellenőrzések folyamán alkoholszondát alkalmaztunk.

Baleset Megelőzési Bizottság tevékenysége


A közlekedés biztonság javítása érdekében főképpen az oktatási intézményekkel tartottunk szoros kapcsolatot, részükre több ízben végeztünk propaganda előadásokat, baleset megelőzési programokat tartottunk.


Kiskőrösön a Művelődési Házban Klobusitzky György oktató tanár balesetmegelőző előadását nézhették meg általános és középiskolai tanulók, amelybe vidéki iskolákat is bevontunk. Külön drogellenes nap került megszervezésre, amely ügyességi kerékpározással lett egybekötve. 


A kisebb gyermekek szabályos közlekedéshez szoktatására több alkalommal működtettük az un. KRESZ Parkot, amelyet az elektromos kis motorok és kis autók használatával sajátíthattak el.


A helyi médiát rendszeresen tájékoztattuk a bekövetkezett balesetekről, a jogszabály-változásokról, a versenyeinkről és az évszakváltással kapcsolatos aktuális baleset megelőzési tennivalókról.

Igazgatásrendészeti munka 


Az igazgatásrendészeti szakterületen szabálysértési ügyintézés, engedélyügyek (személy és vagyonőri tevékenység, fegyver, figyelmeztető jelzés) eljárásával kapcsolatos ügyintézés folyik.


A kiskőrösi rendőrkapitányság az illetékességi területén lakóhellyel rendelkező állampolgárok tekintetében rendelkezik pontos statisztikai adatokkal a szabálysértési ügyintézés terén. Az 2008-as évben 2413 db feljelentés érkezett a jogszabálysértő állampolgárokkal szemben.


A szabálysértési feljelentések túlnyomó részét a közlekedési szabálysértések 2381, kisebb hányadát a közrend elleni szabálysértések tették ki.


Továbbra is folytattuk a szigorú elbírálási gyakorlatunkat az ittas vezetés szabálysértések elkövetőivel szemben. A szabálysértési hatóság minden esetben a járművezetéstől eltiltás intézkedést alkalmazta.

Szabálysértési hatósági tevékenység

	2008. évi 
	Elmarasztalt / ebből megbüntetett személyek száma
	Kiszabott pénzbírság
	Egy főre jutó

átlag

	Kiemelt közlekedésrend.szabs.
	679/579
	22.481.330
	38.828

	Közlekedésrendészeti szabs.
	1374/1192
	21.657.000
	18.169

	Emberi mélt. és közr. ell. szabs.
	2/2
	40.000
	20.000

	Közrend ell. szabs. 
	14/14
	344.000
	24.571

	Közig. műk. zavart. vesz. szabs.
	7/7
	301.000
	43.000


Megítélésem szerint a Kiskőrösi Rendőrkapitányság állománya 2008. évben a költségvetési helyzet nehézségei ellenére a Kiskőrös Város közbiztonságának javítása a közrend fenntartása érdekében tett erőfeszítéseit, valamint az itt élő lakosság nyugalmának biztosításáért tett intézkedéseit, feladatait jó szinten végezte el.

Kiemelt figyelmet fordítottunk munkánk során a törvényességre, a hatékonyságra és a takarékosságra.
A közterületi rendőri jelenlét erősödését a város lakossága is érzékeli és fokozását igényli is, amely érdekében erőinket e feladatra kell kiemelten csoportosítani.
Feladatok, célkitűzések:

Fokozott figyelmet kell fordítani a bűnmegelőzésre, ezen belül vagyonelleni bűncselekmények, kiemelten a betöréses lopások, valamint a közterületen elkövetett bűncselekmények megelőzésére, az ittas járművezetés visszaszorítására, a közlekedési morál javítására és a tanyákon, külterületeken élők biztonságának javítására. 

A környezetvédelem, a családon belüli erőszak visszaszorítása érdekében hatékonyságunkat növelni kell. 

Tovább kell működtetni az eredményesség növelése mellett a tanyákon, külterületeken élők biztonságát és védelmét szolgáló „Tanyaprogramot”.
Ki kell építeni a térfigyelő kamerarendszert és azt eredményesen működtetni az önkormányzatok támogatásával.

Célunk a 2008. évben elért eredményeink megtartása, illetve egyes szolgálati ágak tekintetében az eredményességünk további növelése.
Ezúton is szeretném kifejezni köszönetemet az állomány nevében a képviselő testületnek, a város vezetőinek azért a segítségért, melyet az elmúlt évben nyújtottak munkánkhoz a város nyugalmának, biztonságának megőrzése érdekében.

K i s k ő r ö s, 2009. március 09.




Tisztelettel:



Arató László r. alezredes

